ชาวนาหนองคาย เร่งเก็บเกี่ยวข้าวหนีพายุโพดุล หวั่นถูกน้ำท่วมเสียหาย
ชาวนาหนองคาย เร่งเก็บเกี่ยวข้าวนาปรังหลังทราบข่าวจากอุตุนิยมวิทยาว่าจะมีพายุ "โพดุล" เข้าพื้นที่ หวั่นได้รับความเสียหาย อีกทั้งข้าวมีราคาแพง จำหน่ายได้ราคาดี            วันนี้ (31 ส.ค. 62) ชาวนาในหลายพื้นที่ของอำเภอท่าบ่อ จังหวัดหนองคาย  เร่งเก็บเกี่ยวข้าวนาปรังที่เริ่มแก่ใกล้เก็บเกี่ยวได้ เกรงจะได้รับความเสียหาย เพื่อหนีพายุ "โพดุล" หลังมีการประกาศเตือนจากกรมอุตุนิยมวิทยาว่า ในพื้นที่จังหวัดหนองคาย จะมีฝนตกชุกในระหว่างวันที่ 30 สิงหาคม ถึง 1 กันยายน นี้            นายอุไร วงศรีชา อายุ 58 ปี ชาวนาในพื้นที่หมู่ 3 บ้านทุ่ม ตำบลน้ำโมง อำเภอท่าบ่อ จังหวัดหนองคาย กล่าวว่า ตนและสามีปลูกข้าวเหนียวไว้ จำนวน 3 ไร่ ซึ่งเหลืออีกเพียงไม่กี่วัน ก็สามารถเก็บเกี่ยวได้แล้ว พอทราบข่าวจากกรมอุตุฯ ว่าช่วงนี้จะมีพายุลูกใหม่ หวั่นข้าวที่ใกล้จะเก็บเกี่ยวได้ได้รับความเสียหายจากน้ำท่วมนา อีกทั้งข้าวก็มีราคาแพง จึงต้องเร่งว่าจ้างรถเกี่ยวข้าวเพื่อหนีฝนให้ไวที่สุด  ส่วนที่กำลังเกี่ยวอยู่นี่รถเกี่ยวข้าวไม่สามารถลงเกี่ยวได้ จึงต้องลงมือเกี่ยวเอง เพราะไม่อยากเป็นเหมือนปีที่ผ่านมา ข้าวในนาของตนถูกน้ำท่วมเสียหายหมด ขาดทุนไม่ได้อะไรเลยแต่ก็ยังเหลืออยู่ประมาณ 1 ไร่ที่ยังไม่ถึงเวลาในการเก็บเกี่ยว คงต้องปล่อยไป ส่วนข้าวเปลือกที่เก็บเกี่ยวไปบางส่วนก็เก็บข้าวไว้กินเอง อีกส่วนก็นำข้าวเปลือกไปจำหน่ายซึ่งปีนี้ได้ราคาดี#จังหวัดหนองคาย #เร่งเก็บเกี่ยวข้าวนาปรัง #พายุ "โพดุล" #สำนักข่าวกรมประชาสัมพันธ์ #NNT #ILOVETHAILAND